hegyi beszéd XI.
Krisztus, a törvény vége
Máté 5:17–20
Lekció: Zsolt 119:1–24

Jól tudjuk, hogy a Szentírás több bölcs mondások gyűjteményénél, amelyeket kiragadunk, és velős gondolatként kiragasztgatunk a hűtőnkre vagy a Facebook oldalunkra. A Szentírás az élő Isten levele hozzánk, aminek van cselekménye, szereplői, célja. Ahol az egyes mondatok adott környezetben hangzanak el, és ezek fontosak a helyes értelmezéshez. Bár az elmúlt időben rengetegszer elhangzott, de azért újra mondom: a helyes bibliaértelmezéshez elengedhetetlen a szövegösszefüggés, a kontextus ismerete.
Így van ez a mostani igerészünknél is. A megelőző és követő versek adnak választ arra, hogy miért beszél Jézus a törvényről, és miért pont itt. A hegyi beszédben Jézus Isten országáról beszél. A boldogmondásokban az Isten országa polgárainak, a keresztyéneknek a jellemét tárja fel. A só és világosság hasonlatában a keresztyének küldetéséről beszél. Most pedig arról, hogy ez a világítás – amelyre Isten elhívott minket – nem valami radikálisan új módon történik, hanem az Isten törvényéhez való ragaszkodás által. Isten törvénye a világítótorony, amelyhez hasonulva mi is fényleni tudunk e világ sötétjében. 
Isten törvénye rengeteg kérdést felvet. Közel tíz éve jelent meg egy könyv Egy évem az Írás szerint[footnoteRef:1] címmel. A könyvben egy zsidó származású, de hitét nem gyakorló, agnosztikus újságíró írja le próbálkozását, hogy a Szentírás szerint éljen. És ő úgymond „szó szerint” veszi előbb az Ószövetség, majd az Újszövetség rendelkezéseit. És mindeközben rengeteg kérdés merül fel benne, hogyan alkalmazhatók azok az előírások, amely a miénktől teljesen más korban és kultúrában íródtak le. Például elég kínban volt azzal, hogy mit viseljen, hiszen a mózesi törvény nem engedi a kevert anyagú ruhák hordását. Ha nem is ennek az újságírónak a fafejűsége jellemez minket, de ugyanúgy sok kérdés van bennünk is. Mi a köze a mai szemmel sokszor furcsa Ószövetségnek Jézushoz? Vannak-e parancsok, amelyek ma már nem érvényesek? Felülírta-e az Újszövetség az Ószövetséget? Mondhatjuk-e, hogy mi már nem a törvény, hanem a szeretet parancsa alatt élünk?  [1:  A. J. Jacobs: Egy ​évem az Írás szerint, Cartaphilus, Budapest, 2008.] 

Ezekre a kérdésekre kezdünk el válaszolni a mai alkalommal kezdődően. A 17-20. versek a nagy képre összpontosítanak: Jézus és a törvény viszonyára. A fejezet hátralevő versei pedig a haragtól az embertársunkhoz való viszonyulásig hat gyakorlati területen keresztül mutatják be Jézus tanítását a törvényről. De ezek mind azon alapulnak, ami a mostani részünk témája: Jézus nem eltörli a törvényt, hanem betölti. És ha Jézus a törvény betöltése, akkor ez legalább három dolgot jelent ránk nézve. Először is azt, hogy a törvény maradandó, ránk is érvényes. Másodszor azt, hogy a törvényt szeretnünk kell, mert az Jézus törvénye. Harmadszor, hogy a törvény egy mérce, ami alapján keresztyénségünk valódisága mérhető. Ezt a négy dolgot nézzük meg a mai alkalommal.
Jézus a törvény betöltése…
„Ne gondoljátok, hogy azért jöttem, hogy eltöröljem a törvényt vagy a prófétákat.” Jézus első mondata világos: ő nem forradalmár vagy lázító. Nem felforgatni akarja Isten népét. Ugyanazon az alapon építkezik, amit a zsidók az Ószövetségben megkaptak. Teljesen elfogadja Isten törvényét. A folytatás azonban már kérdésesebb: „Nem eltörölni, hanem betölteni jöttem.” Mit jelent betölteni a törvényt? 
Meglepően sok választ lehet adni erre a kérdésre. Betölteni a törvényt azt jelenti, hogy Jézus elhozta a törvény igazi értelmezését: a betű szigora helyett a szeretet lelkületét. Vagy azt, hogy Jézus helyettünk megfelelt a törvénynek, így az számunkra már nem érvényes. Vagy azt, hogy Jézus betöltötte az összes próféciát, ami róla a törvényben és próféták írásaiban meg volt jövendölve. Vagy azt, hogy Jézus erőt ad nekünk is, hogy a törvény szerint éljünk. Melyik a helyes?[footnoteRef:2]  [2:  Nolland John. (2005). The Gospel of Matthew: A Commentary on the Greek Text (p. 218). Grand Rapids, MI; Carlisle: W.B. Eerdmans; Paternoster Press.] 

Nem kis kérdés ez.[footnoteRef:3] Éppen ezért a legjobb ilyenkor, ha kicsit hátralépünk, és próbáljuk a nagy képet nézni. Ha így teszünk, meglepve látjuk, hogy Máté meglepően sokat beszél Jézus kapcsán az Ószövetség betöltéséről.[footnoteRef:4] Akár a szűztől való születést, akár a Betlehemből való származást egy-egy prófécia beteljesedéseként láthatunk (Mt 1:22–23; 2:5–6). Ugyanez a helyzet Jézus és családjának Egyiptomból való visszatérésével – azonban ez a prófécia már sokkal rejtélyesebb, mert eredetileg Hóseásnál Izráel kivonulására utalt (Hós 11:1). Hasonlóan az igazság betöltésének látta Jézus azt, hogy a Jordánnál megkeresztelkedett (Mt 3:15). Vagy az pusztai megkísértésnél Jézus az 5Mózes 8:2–3-at idézte – egy olyan igét, ami a zsidók pusztai vándorlásáról szólt, amikor megkísértettek, hogy Isten gondoskodásában kételkedjenek. Mégis ezt a törvényben lévő tanítást Jézus a maga életére és helyzetére alkalmazza. Sőt, a feltámadás után egy még döbbenetesebb igével szembesülünk. Az összegyűlt tanítványoknak azt mondja Jézus: „Erről beszéltem nektek, amikor még veletek voltam, hogy be kell teljesednie mindannak, ami megíratott felőlem Mózes törvényében, a prófétáknál és a zsoltárokban.” (Lk 24:44)  [3:  John Newton, az Ó, érthetetlen kegyelem c. ének szerzője azt írja: „A legtöbb vallással kapcsolatos tévedés mélyén a törvény természetét és célját érintő tudatlanság áll.” Idézi Sinclair B. Ferguson: Oh, How I Love Your Law, Tabletalk, 2016. jún., 17. old. ]  [4:  A kifejtést l. Carson, D. A. (1999). Jesus’ Sermon on the Mount and His Confrontation with the World: An Exposition of Matthew 5–10 (pp. 38–40). Grand Rapids, MI: Baker Academic.] 

Vagyis az Ószövetség egésze – a törvény, a próféták, a költői könyvek – Jézusra mutat. Nem csak egyes próféciák beteljesedésében tölti be Jézus a törvényt. Nem csak a törvénynek való megfelelés által. Hanem sokkal gazdagabban: egész személye, jelleme, élete, munkája a törvény beteljesítése. Az Ószövetség Isten szájából kilehelt ige volt. Jézus azonban Isten élő igéje (Jn 1:1–4). Izráel Isten fia volt. Jézus azonban Isten egyszülött, szeretett fia, az Ő egyetlenegye (Jn 1:18). Az Ószövetség benne nyer kiteljesedést. A törvény tanítását Jézus fejtette ki teljesen. Az Isten akaratát cselekvő szív benne mutatkozik meg teljesen (Zsid 10:7). 
Olvastam egy kislányról, akinek volt egy kedven plüsskutyája. Nagyon szerette a színét, a puha érintését, a tekintetét. Állandóan szorongatta, hozzá bújt, és vele aludt. Majd egyszer a szülei kérték, hogy csukja be a szemét, és elvették tőle az állatkáját. Meglepetésében kinyitja a szemét, de szülei már adják is neki vissza – csak élőben! Ugyanis addig kerestek és kutattak, amíg találtak egy pont ugyanolyan élő kutyát, mint amilyen az a plüssfigura volt. A kislány nem tudott hova lenni a boldogságtól. Perceken keresztül sírt a boldogságtól. Mert bármennyire is szerette a plüssállat színét, érintését és tekintetét, az igazi mégis teljesebb, élő volt.[footnoteRef:5] [5:  http://www.szeretlekmagyarorszag.hu/igy-reagalt-kislany-amikor-szulei-eletre-keltettek-a-plusskutyajat/] 

Szeretett gyülekezet, azt szeretném, ha ez az élő és eleven kapcsolat maradna meg bennünk Jézus és a törvény között. Jézus Isten törvényének teljessége. Ugyanakkor tekintsünk Isten törvényére is úgy, mint amely Jézust ismerteti meg velünk jobban. Teljesen hibás a kettőt külön választani: a „szerető” Jézust és Isten „rideg” törvényét. Nem, a kettő között elválaszthatatlan kapcsolat van: a törvény Jézusra mutat, Jézus pedig újra és újra visszamutat a törvényre.
Attól, hogy Jézus eljött, a törvény nem vált feleslegessé, hanem továbbra is tanít minket Jézusról is fordítva. Akárcsak egy álláshirdetésnél: azzal, hogy megtalálták a megfelelő embert a pozícióra, a munkaköri leírás nem vesztette el szerepét. Az továbbra is mutatja, hogy mi a feladata az adott dolgozónak. Sőt, segít jobban megérteni, hogy az illető mit miért csinál. Furcsán nézünk valakire, ha munkaidőben rendszeresen hosszabb időre elhagyja az épületet. Ám ha a munkaköri leírásban szerepel, hogy az illetőt hetente fél napra kölcsön adták egy másik részlegnek, az máris sok mindent megmagyaráz. 
... ezért a törvény megmarad
Ha tehát Jézus azért jött, hogy a törvényt betöltse és kiteljesítse, akkor ebből következik, hogy a törvény nem múlik el. „Mert bizony mondom, hogy amíg az ég és a föld el nem múlik, a törvényből egyetlen ióta vagy pontocska sem vész el, míg minden be nem teljesedik.” (5:18) Az ióta és pontocska, amire Jézus itt hivatkozik a héber (arám) ábécé legkisebb jeleire utal: a yodra, ami nem igazán változtatott egy szó jelentésén, és egy kis pontocskára, ami a hasonló alakú betűket különböztette meg egymástól.[footnoteRef:6] Ha még ezek a jelentéktelen írásjelek sem távolíthatók el a törvényből a világ végéig, akkor hogyan mondhatnánk, hogy Isten törvényében bármi nem lényeges, nem fontos vagy nem érdekes? [6:  Nolland John. (2005). The Gospel of Matthew: A Commentary on the Greek Text (p. 220). Grand Rapids, MI; Carlisle: W.B. Eerdmans; Paternoster Press.] 

Természetesen vannak dolgok az Ószövetségben, amelyek nem úgy vonatkoznak ránk, mint korábban. Mivel Krisztusban eljött a teljesség, nem vagyunk többé „gyámok és gondviselők” alatt (Gal 4:3–10). Nem áldozunk véres áldozatokat. Nem kövezünk meg paráznákat. De ez nem azt jelenti, hogy az Ószövetségnek bármely része érdektelenné vagy feleslegessé vált volna számunkra.
Vagyis, szeretett budapesti gyülekezet, bátran poroljátok le a nehezebb ószövetségi részeket, mert Isten el nem múló szava az ma is számunkra. Valamilyen kapcsolatuk van Jézussal. Kutassátok ezt, mint egy rejtvényt: vajon a jellemét írják le? Megmutatják a bűnöket, amiket utál? Részletezik családfáját? Kiemelik bölcsességét? Felhívják a figyelmet, hogy mennyire szükségünk van a kegyelmére? Előképet adnak, amiben rá ismerhetünk – vagy épp ellenkezőleg: szembeállítják a bűnt az ő tökéletes jellemével? Ne hanyagoljátok, szeretett testvérek, ne vessétek meg az Ószövetséget, bármennyire is megveti azt e világ. Az Úr Jézus ezekkel a szavakkal fenntartja a teljes Ószövetség tekintélyét.
… ezért a törvényt szeretjük
Másodszor, ha Jézus a törvény beteljesülése, akkor nekünk szeretnünk kell az Ószövetséget. Ez a gondolat nem innen, a 17–20. versekből származik, mégis fontosnak tartottam kiemelni. Korábban, a negyedik boldogmondásnál (5:6) láttuk, hogy Jézus követői szomjaznak és vágyódnak az igazság után. Most ennél a szakasznál pedig azt látjuk, hogy Isten törvénye az igazság mércéje – az mutatja meg nekünk Isten igazságát. Vagyis az igazság után vágyakozni annyit tesz, mint Isten törvénye után vágyakozni. Lehetetlen Istent szeretni anélkül, hogy törvényét ne szeretnénk. Nem véletlenül mondja később Jézus: „Ha szerettek engem, megtartjátok a parancsolataimat.” (Jn 14:15)
De miért szeressük a törvényt? Miért több az egy megtartásra való rendelet-halmaznál? Azért, mert Jézussal van kapcsolatban: Jézusra mutat és Jézusról beszél. A törvény édes, mert jót akar nekünk – mint Jézus. A törvény fontos, mert Jézus jellemét mutatja meg nekünk. Az Ószövetségen gondolkozni kívánatos, mert feltárja nekünk, hogy mik fontosak Jézus számára. A törvény ismerete elengedhetetlen, mert vele Jézus életét és küldetését sokkal mélyebben értjük meg. Az Ószövetség izgalmas, mert alakjaiban Jézus személye sejlik fel. A törvényben Jézus bölcsessége ad irányt életünknek.
Attól félek, hogy még köreinkben is, ahol tanítjuk az Ószövetség fontosságát és érvényességét, annak szeretete háttérbe szorul. Szükségesnek látjuk az Ószövetséget, de ahogy mondanánk: nem a szívünk csücske. De azért, mert nem tartjuk észben ezeket az összefüggéseket. A törvény a mi Istenünktől származik – és hogyan ne szeretnénk és tartanánk meg mindent, ami tőle jön!
Képzeljük el az elképzelhetetlent! Egy focimeccs hosszabbításában vagyunk. Döntetlen az állás. Majd egy csatár betör a tizenhatoson belülre, cselez, és lőni készül – de egy védő becsúszik, és felborítja. A bíró befújja a tizenegyest, és kiállítja a védőt. De valami váratlan történik. Az elesett csatár odamegy a bíróhoz, és hevesen gesztikulál. Majd a bíró kirúgást int. A tömeg felhördül – mi történik itt? Végignézik a lassításokat, és végül meglátják, hogy a csatár valójában a saját lábában esett el, és nem a védőnek köszönhetően. És miután a csatár ezzel tisztában volt, szólt a bírónak, és az visszavonta a tizenegyest. Mi indíthat ilyen tettre valakit – ahelyett, hogy berúgná a győzelmet jelentő gólt? Hát az, hogy szereti a focit – és ez azt jelenti, hogy szereti a foci szabályait is. Tudja, hogy azok adnak keretet a játéknak. Éppen ezért ismeri azokat, és ragaszkodik hozzájuk – még akkor is, ha neki sokba kerül. Így van Isten törvényével is: Isten miatt fontosak azok nekünk.[footnoteRef:7] [7:  Az illusztrációhoz az ötletet a Sinclair B. Ferguson fenti cikkében szereplő (valós) példa adta, amit átültettem „magyar” környezetbe.] 

… ezért a törvény életünk mércéje
Végül pedig mivel Jézus a törvény beteljesülése, ezért a törvény életünk mércéje is. Erről a 19-20. versek beszélnek – két oldalról is. A 19. versben Jézus azt tanítja, hogy Isten országában a törvény jelenti az igazság mércéjét: „Aki azért csak egyet is megront – akár a legkisebbet is – e parancsolatok közül, és úgy tanítja az embereket, a mennyek országában igen kicsi lesz, aki pedig megtartja és tanítja, annak nagy neve lesz a mennyek országában.” Az áldást, azt hogy ki nagy, és ki kicsi, a törvény helyes tanításához és megéléséhez köti a mi Urunk. 
Ennek a versnek a célja az, hogy szembesítsen azzal, hogy milyen súlyos következménye van, ha akár Isten törvényének legkisebb parancsolatát is eltöröljük.[footnoteRef:8] Isten országában csak az Isten szava melletti teljes elköteleződésnek van helye. A kiskapukat kereső lelkület; az „ez még belefér” mentalitás; a „meddig mehetek el, hogy még ne vétkezzek?” kérdések nem egyeztethetők össze Krisztus követőjével. Isten ránk bízta a törvényét, hogy azt teljesen megtartsuk, és életünk mércéjévé tegyük. Nem engedhetünk belőle. [8:  Semmiképpen nem az az üzenet tehát, hogy kutassuk, mely parancsolatokat törölhetjük el anélkül, hogy esetleg kizáródnánk Isten országából. Az Isten országába jutás nem a cselekedeteinktől, hanem az Úr Jézus helyettes áldozatától.] 

A 20. vers még élesebben fogalmaz. Ott már nem az Isten országában való dicsőség, hanem az ahhoz való tartozás a kérdés: „Mondom nektek, hogy ha a ti igazságotok nem több az írástudók és farizeusok igazságánál, semmiképpen sem mentek be a mennyek országába.” 
Mi volt a farizeusok problémája? Két dolog: a külsőségek és a képmutatás. A külsőre, a felszínre koncentráltak, ami könnyebben elérhető, és látványos: tizedet adtak a mentából és kaporból, de elhanyagolták az irgalmasságot és hűséget (Mt 23:23-24). Másrészt pedig mindezt képmutató, nem őszinte szívvel tették. A törvény számukra nehéz teher volt. Éppen ezért próbálták Isten törvényét „enyhíteni”: kivételeket hoztak, kiskapukat kerestek abban, ami igazán nehéz volt.
John Stott mondja, hogy a farizeusok problémája nem mennyiségi volt. Nem arról van szó, hogy az Isten országába bejutáshoz 240 parancsot kell megtartani, és a farizeusok csak 230-at tudtak. Az ő problémájuk minőségi volt. Jézus több igazságot vár el a követőitől: olyan igazságot, ami mélyebb, ami szívből származik.[footnoteRef:9] A farizeusok baja nem az volt, hogy túl komolyan vették Isten törvényét. Ezt sosem mondja róluk Jézus. Épp ellenkezőleg: nem élték meg a törvény igazi lényegét. Az igazság, amit Jézus kíván az övéitől, jóval meghaladja a farizeusokét. Jézus nem valami szeretet nevében felhígított, engedékeny igazságról beszél.[footnoteRef:10] Hanem olyanról, ami meghaladja a farizeusok legrosszabb rémálmát is. Szeretni nemcsak a barátot, hanem az ellenséget is. Ragaszkodni a házastárshoz akkor is, ha épp nem kedvemre való. Vigyázni a szememre, mintegy kivágni azt, nehogy paráznaságra vigyen. Ez a Jézus által kívánt igazságrendszer mindennél többet követel. [9:  Stott, J. R. W., & Stott, J. R. W. (1985). The Message of the Sermon on the Mount (Matthew 5-7): Christian Counter-culture (p. 75). Leicester; Downers Grove, IL: InterVarsity Press.]  [10:  Carson, D. A. (1999). Jesus’ Sermon on the Mount and His Confrontation with the World: An Exposition of Matthew 5–10 (p. 41). Grand Rapids, MI: Baker Academic.] 

[bookmark: _GoBack]Annyira, hogy nincs ember, aki ezt képes lenne betartani. Éppen ezért az Isten országának igazsága lelki koldus-lelkületet kell felébreszteni a szívünkben. Szomjat és vágyat az iránt igazság után, ami nincs meg bennem. Amit egyedül Jézus tud megadni az ő kereszthalála és Szentlelke által. Éppen ezért az Isten országába való bejutás lehetetlen emberi erőfeszítés által. Ami az embernek lehetséges, a farizeusok megpróbálták. Mégis csúfos kudarcot vallottak. Ahhoz, hogy valaki Isten országához tartozzon, és annak normája szerint éljen, újjá kell születnie. Egyedül a Krisztus által adott Szentlélek képes ehhez a Jézus által megkövetelt új élethez erőt adni, és azon vezetni (Róm 8:3–4; 11–14). Péter apostol azt írja: „[Jézus Krisztus] bűneinket maga vitte fel testében a fára, hogy a bűnöknek meghalva az igazságnak éljünk, és az ő sebei által gyógyultatok meg.” (1Pt 2:24) Vagyis Isten újjászületett gyermekei számára a törvény a mi mércénk, a mi célunk, aminek érdekében a Lélek által naponta megtagadjuk magunkat, hogy annak élhessünk.
A kérdés tehát, amit ez igerész feltesz nekünk az, hogy hol a te szíved? A farizeusok kínkeserves, erőlködős, engedékeny igazsága jellemez? Vagy pedig él és munkálkodik benned a Szentlélek, aki könnyű és gyönyörűségessé teszi Jézus igáját az életedben? Bárhogy is legyen, kívánom, hogy megtaláld az erőt és a vágyat a Jézus képéhez való formálódáshoz. Ámen.

